b'\n_START_ARTICLE_\nPlommefr\xc3\xb8vikler\n_START_SECTION_\nUtseende\n_START_PARAGRAPH_\nEn liten til middelsstor (vingespenn 10-15 millimeter), gr\xc3\xa5brunt spraglete vikler. I motsetning til den de fleste andre Grapholita-artene som forekommer i Norge har den ikke hvite tegninger p\xc3\xa5 forvingene. Den kan ligne mye p\xc3\xa5 Grapholita tenebrosana, som den ogs\xc3\xa5 gjerne finnes sammen med, men de to artene kan skilles p\xc3\xa5 fargen p\xc3\xa5 labialpalpene: disse er m\xc3\xb8rkt gr\xc3\xa5brune hos G. funebrana, mye lysere hos G. tenebrosana.\n_START_SECTION_\nLevevis\n_START_PARAGRAPH_\nArten utvikler seg i fruktene av slekten Prunus, for eksempel sl\xc3\xa5petorn og plommer. Larven finnes gjerne inne ved steinen i plommer, den kan der forveksles med larvene av ulike plantevepser, men kan kjennes p\xc3\xa5 at den, som de fleste sommerfugllarver, har fem par vortef\xc3\xb8tter, mens bladvepslarvene har 6-7 par. Angrepne plommer kan kjennes p\xc3\xa5 ein seig, brun utflod. Arten kan gj\xc3\xb8re noe skade ved plommedyrking. De voksne viklerne flyr i juni-juli og kan lett samles inn ved hjelp av feromonfeller.\n_START_SECTION_\nUtbredelse\n_START_PARAGRAPH_\nArten er utbredt i Europa, unntatt lengst i nord, og i det nordlige Asia._NEWLINE_I Norge finnes den i den s\xc3\xb8rligste delen fra \xc3\x98stfold til Rogaland.'